Vrou sterf ook ná man huis aan die brand steekRudi en Anita Prinsloo. Foto: Facebook Anita Prinsloo, die vrou wie se man Woensdagaand die gesin se huis in Rustenburg tydens ŉ gesinsrusie aan die brand gesteek het, het Dinsdag aan haar brandwonde beswyk. Kapt. Elsabé Augoustides, polisiewoordvoerder in Rustenburg, het aan Maroela Media bevestig Anita is omstreeks 11:00 in die Netcare Milpark-hospitaal in Johannesburg dood. Haar dood bring die dodetal van dié tragiese voorval op drie te staan. Maroela Media het vroeër berig Anita se man, Rudi Prinsloo, het Woensdagaand ná ŉ rusie met Anita gery om petrol te gaan koop. Hy het teruggekeer en met sy motor deur die valhek van die veiligheidskompleks in die Cashan-woonbuurt gery. Rudi het daarna die gesin se huis met petrol besprinkel voordat hy dit aan die brand gesteek het. Rudi het in die huis doodgebrand. Anita se broer en skoonsuster, Jacques en Adele Bezuidenhout, en twee kinders was ook in die huis ten tyde van die voorval. Jacques het ernstige brandwonde opgedoen en het Saterdag in die hospitaal aan sy beserings beswyk. Die Bezuidenhout-egpaar se oudste seun, Juan (19), het erge brandwonde aan sy bene opgedoen en is volgens Augoustides in die hospitaal opgeneem waar veloorplantings op sy bene gedoen is. Anita se seun uit ŉ vorige huwelik het geringe brandwonde aan sy hande opgedoen. Volgens Augoustides word ŉ geregtelike doodsondersoek gedoen met betrekking tot Rudi se dood en word sake van moord en poging tot moord ondersoek.